b'\n_START_ARTICLE_\nLengvasis kulkosvaidis\n_START_PARAGRAPH_\nLengvasis kulkosvaidis (angl. light machine gun, LMG; rus. \xd0\xbb\xd0\xb5\xd0\xb3\xd0\xba\xd0\xb8\xd0\xb9 \xd0\xbf\xd1\x83\xd0\xbb\xd0\xb5\xd0\xbc\xd0\xb5\xd1\x82), rankinis kulkosvaidis (rus. \xd1\x80\xd1\x83\xd1\x87\xd0\xbd\xd0\xbe\xd0\xb9 \xd0\xbf\xd1\x83\xd0\xbb\xd0\xb5\xd0\xbc\xd1\x91\xd1\x82)\xc2\xa0\xe2\x80\x93 kulkosvaidis, skirtas \xc5\xa1audyti nuo atramos (pvz., kojeli\xc5\xb3) ir \xc4\xafremiant buo\xc5\xbe\xc4\x99 \xc4\xaf pet\xc4\xaf. Karys gali perne\xc5\xa1ti lengv\xc4\x85j\xc4\xaf kulkosvaid\xc4\xaf vienas, taip pat \xc5\xa1audyti juo stov\xc4\x97damas, priklaup\xc4\x99s ar eidamas. Lengvojo kulkosvaid\xc5\xbeio kulkosvaidininkas veikia vienas arba gali tur\xc4\x97ti pad\xc4\x97j\xc4\x97j\xc4\x85. P\xc4\x97stinink\xc5\xb3 daliniuose da\xc5\xbenai naudojami kaip skyriaus automatinis ginklas (angl. squad automatic weapon; SAW).\n_START_SECTION_\nCharakteristikos\n_START_PARAGRAPH_\n\xc5\xa0iuolaikiniai lengvieji kulkosvaid\xc5\xbeiai paprastai \xc5\xa1audo ma\xc5\xbeesnio kalibro \xc5\xa1oviniais, nei vidutiniai kulkosvaid\xc5\xbeiai, yra lengvesni ir kompakti\xc5\xa1kesni. Lengvieji kulkosvaid\xc5\xbeiai gali b\xc5\xabti apibr\xc4\x97\xc5\xbeiami tiek pagal vartojim\xc4\x85, tiek pagal technines charakteristikas. Pvz., universalieji kulkosvaid\xc5\xbeiai, \xc5\xa1audantys nuo kojeli\xc5\xb3, trumpomis serijomis, naudojami kaip lengvieji kulkosvaid\xc5\xbeiai. Tuo tarpu \xc5\xa1audantys nuo trikojo stovo ilgomis serijomis\xc2\xa0\xe2\x80\x93 kaip vidutiniai kulkosvaid\xc5\xbeiai._NEWLINE_Lengvuoju kulkosvaid\xc5\xbeiu paprastai galima \xc5\xa1audyti nuo juosmens stovint ar judant, tai paprastai naudojama kaip slopinamoji ugnis (angl. Suppressive fire), ver\xc4\x8dianti prie\xc5\xa1\xc4\x85 spaustis prie \xc5\xbeem\xc4\x97s ar sl\xc4\x97ptis apkasuose ir pana\xc5\xa1iose priedangose. \xc4\xaeprastinis lengv\xc5\xb3j\xc5\xb3 kulkosvaid\xc5\xbei\xc5\xb3 naudojimo b\xc5\xabdas\xc2\xa0\xe2\x80\x93 \xc5\xa1audymas nuo dvikoj\xc5\xb3 kojeli\xc5\xb3 gulint ar i\xc5\xa1 apkaso.\n_START_SECTION_\nIstorija\n_START_PARAGRAPH_\nLengvieji kulkosvaid\xc5\xbeiai buvo imti naudoti Pirmojo pasaulinio karo metais kaip priemon\xc4\x97 p\xc4\x97stinink\xc5\xb3 ugniai sustiprinti. Antrojo pasaulinio karo pabaigoje da\xc5\xbenai p\xc4\x97stinink\xc5\xb3 skyriui suteikdavo po lengv\xc4\x85j\xc4\xaf kulkosvaid\xc4\xaf. \xc5\xa0iuolaikini\xc5\xb3 p\xc4\x97stinink\xc5\xb3 skyri\xc5\xb3 taktika da\xc5\xbeniausiai irgi pagr\xc4\xafsta galimybe pasinaudoti slopinam\xc4\x85ja skyriaus lengvojo kulkosvaid\xc5\xbeio ugnimi.'